
Endelig årsregnskap og årsberetning for 2004

I møte 15. februar (sak S02-05) og 7. april (sak S21-05) vedtok universitetsstyret henholdsvis foreløpig årsregnskap og årsberetning for Universitetet i Tromsø for 2004. 

Som planlagt legges nå forslag til endelig årsregnskap og årsberetning for 2004 frem for styret. Både årsregnskapet og årsberetningen er korrigert på enkelte punkter etter møte mellom Riksrevisjonen og universitetsdirektøren 20. april. 

I forhold til foreløpig regnskap er det i forslag til endelige årsregnskap gitt noe mer utfyllende noteopplysninger, spesielt om endring i sammenlikningstall for 2003 (jf note 7,10 og 15). 

Videre er avsetningene til forpliktelser i note 15 spesifisert noe nærmere enn i foreløpig årsregnskap. 

I forslag til endelig årsberetning for 2004, under punktet om økonomiske rammer og disponeringer i del 4, omtales de samlede avsetningene til forpliktelser noe mer enn i foreløpig årsberetning.  I tillegg er omtalen av forventet utvikling i avsetningene utvidet noe. I del 5, under punktet resultat og investeringer, er det økte kapitalinnskuddet i Lytix Biopharma AS omtalt. 

Det vises for øvrig til saksfremleggene i ovennevnte styresaker for nærmere omtale av årsregnskapet og årsberetningen.  

I likhet med i fjor vil Riksrevisjonen være til stede og redegjøre for revisjonen for 2004 under behandlingen av denne saken.

Innstilling til vedtak

1. Styret godkjenner fremlagte årsregnskapet som Universitetets årsregnskap for 2004, med de merknader som fremkom under møtet.


2. Styret godkjenner fremlagte årsberetning som styrets årsberetning for 2004, med de merknader som fremkom under møtet.

Tromsø, 11.05.2005

	Jan Larsen
	

	universitetsdirektør
	

	
	Håvard Bekkelund

	
	personal- og økonomidirektør


Vedlegg:

1. Forslag til endelig årsregnskap for 2004

2. Forslag til endelig årsberetning for 2004

